Predkladacia správa

Správa z  kontroly plnenia uznesení vlády, splatných v III. štvrťroku 2004,                    so zameraním na kontrolu plnenia uznesení vlády, týkajúcich sa zahraničných pracovných ciest štátnych zamestnancov a dodržiavania príslušných právnych predpisov vo vybraných ministerstvách je predložená na rokovanie vlády na základe uznesenia vlády SR  č. 646/2004, ktorým sa schválilo Zameranie kontrolnej činnosti ÚV SR na II. polrok 2004.

Cieľom kontroly bolo zistiť vecné a časové plnenie úloh vybraných uznesení vlády, osobitne sa zamerať na dodržiavanie príslušných právnych predpisov, opodstatnenosť zahraničných pracovných ciest, ich prínos a stav realizácie úloh vyplývajúcich z týchto ciest. V prípade zistených nedostatkov zabezpečiť prijatie opatrení na ich odstránenie.
 
Správa z kontroly obsahuje v časti A. stav plnenia úloh z uznesení vlády splatných       v  III. štvrťroku 2004 a  v časti B. správy výsledky kontroly zahraničných pracovných ciest vo vybraných ministerstvách. Kontrola bola vykonaná v súčinnosti s útvarmi kontroly vybraných štyroch ministerstiev - MZ SR, MZV SR, MVRR SR a  MH SR.

 Správa z  kontroly v  časti A. obsahuje stav plnenia úloh z  uznesení vlády              splatných v  III. štvrťroku 2004. Z  celkového  počtu  432  termínovaných a  splatných úloh v kontrolovanom období sa tri úlohy (0,7%) nesplnili. Podiel  netermínovaných úloh predstavuje 75,2 % zo všetkých úloh. Najviac netermínovaných v porovnaní s termínovanými predložili najmä predsedníčka Úradu priemyselného vlastníctva SR, riaditeľ Národného bezpečnostného úradu, minister kultúry a minister obrany.

V časti B. správy sú uvedené výsledky kontroly plnenia úloh uznesení vlády SR                 č. 300/1998,  č. 98/2003 a č. 346/2003 o spracovaní a dodržiavaní interného predpisu pre prípravu, realizáciu, vyhodnocovanie a kontrolu ZPC. Preukázali sa rozdiely v kvalite vypracovania predpisu, jeho dodržiavania a  v  plnení uznesení vlády. Nedostatky v niektorých prípadoch  spočívali vo všeobecnej formulácii prínosov z uskutočnených ZPC, absencii konkrétnych opatrení – úloh s určením termínov a zodpovedných osôb za využitie získaných poznatkov z uskutočnených ZPC. Kvalita spracovania interného predpisu pre prípravu, realizáciu, vyhodnocovanie a kontrolu ZPC a jeho dodržanie bolo ovplyvnené funkčnosťou systému vnútornej kontroly, keď v niektorých subjektoch neboli v hodnotenom  období vykonávané kontroly ZPC v zmysle uznesení vlády.

V rámci prerokovania protokolov o výsledkoch kontroly bolo uložené kontrolovaným ministerstvám prijať opatrenia na odstránenie zistených nedostatkov. Z úrovne vlády odporúčame prijať opatrenie tak, ako je obsiahnuté v návrhu uznesenia. 

Predložený materiál nemá finančný, ekonomický,  environmentálny vplyv ani vplyv     na zamestnanosť a podnikateľské prostredie, preto sa doložka nevyhotovuje.